**יומנו של חנון - במים עמוקים** (באנגלית: **Diary of a Wimpy Kid: The Deep End**) הוא הספר החמישה עשר בסדרת הספרים יומנו של חנון של הסופר והמאייר האמריקאי ג'ף קיני. הספר יצא לאור ב-27 באוקטובר 2020 ובעברית ב-10 בדצמבר 2020. הספר עוסק בטיול קיץ, אליו יצאו גרג הפלי ובני משפחתו.

עלילה
-----

כבר חודשיים שגרג הפלי ומשפחתו גרים במרתף של סבתם (לאחר האירועים בספר הקודם, "בית ההריסות"), והם מתחילים לצאת מדעתם. משפחת הפלי לא יכולה להרשות לעצמה חופשה יקרה, והם מחפשים אפשרויות לחופשה משפחתית שיוכלו להרשות לעצמם. לאחר שלא הצליחו להגיע להחלטה, המשפחה מקבלת שיחת טלפון מסבתא רבתא שלהם, שביקשה מהם להזיז את הקרוואן של אחד הדודים מהחנייה שלה. המשפחה גילתה שהם יכולים לצאת לחופשה בקרוואן, בלי שיצטרכו להוציא כסף על מסעדות ובתי מלון.

לאחר שקנו אספקה וניקו את הקרוואן, המשפחה עלתה לכביש והגיעה לאגם צלול. המשפחה נכנסה לאגם, ואחרי כמה דקות יצאה ממנו במהירות ועזבה את המקום, לאחר שגילו שהם נמצאים במדגרת דגים. למחרת, משפחת הפלי נסעה למקום בשם "מרכז ההרפתקאות למשפחה", בו מוצעות פעילויות כגון טיפוס, רכיבה על אופניים ועוד, שם הם בחרו לשוט על אבובים בתוך נהר. באמצע הנהר גרג נופל מהאבוב שלו אל המים הסוערים, ונאלץ לגרור את עצמו לשפת הנהר, כשהוא בלי בגד הים שלו, שנסחף הלאה ממנו. בהמשך, המשפחה חונה בשמורת טבע (יער לאומי), שם הם הולכים לטיול רגלי. באמצע הלילה, המשפחה נתקלת בדוב, ומני, אחיו הצעיר של גרג, יורה באקדח זיקוקים על גג הקרוואן, ובשל כך שומרת היער דרשה מהם לעזוב את היער בבוקר.

אמו של גרג רוצה ללכת למקום שיש יותר אנשים, והם הולכים לבלות שבוע בפארק קרוואנים יוקרתי. גרג בודק את המקום, רואה את המקלחות, את בריכת השחייה ואתרי ה"לוקסוס", שם לאנשים יש צלחות לוויין משלהם ואפילו מדשאות לשבת בהן.

למחרת, המשפחה יוצאת לשיט בקאנו באגם שבפארק, שם כמה נערים יורים עליהם אבטיחים. בהמשך גרג פוגש קבוצת בנים, בראשם ילד המכונה "מיץ פירות", שמבקרת בפארק הקרוואנים כבר שנים. הם מסתדרים יחד, והבנים מספרים לו את כל מה שהוא צריך לדעת על המקום ומראים לו מה הם עושים שם בשביל הכיף. מאוחר יותר, הנערים שהציקו למשפחת הפלי ירו שוב אבטיחים לעבר קבוצת הבנים. "מיץ פירות" מציג את התוכנית שלהם לארוב לנערים ולירות עליהם ברובי מים. לאחר שהם עשו זאת בהצלחה, הנערים רדפו אחריהם בתגובה והם ברחו והסתתרו מהם. הבנים מילאו מחדש את רובי המים שלהם, הפעם בקטשופ וסודה, וירו שוב על הנערים, מה שמשך אליהם דבורים.

למחרת, גרג מגלה כי שאר הבנים נתפסו על ידי מנהל המחנה, שדרש מהם לקרצף את דוכן המזון המהיר (אותו הם לכלכו תוך כדי שמילאו את הרובים) עם מברשות שיניים. "מיץ פירות" ניסה להטיל את האשמה על גרג, אך המנהל לא הצליח למצוא אותו.

המשפחה הולכת לשחות בבריכת המחנה אך נאלצת לעזוב כשברק התחיל להכות. הם מגלים שהגשר שמוביל לשטח המחנה נפגע מברק וחלקו נהרס לחלוטין. בגלל שהגשר היה לא תקין, והמשאית שמביאה אספקה למחנה לא יכלה להיכנס אליו, המחנאים נעשו נואשים והחלו להתפרע, כשהם פושטים על חנות המחנה, גונבים מים מהמקלחות, ואפילו הופכים קרוואנים. משפחת הפלי, שלא רצתה להישאר עוד באזור, החליטה לנסוע על פני הנהר שזורם מתחת לגשר. אך הם נסחפו במורד הזרם, והקרוואן התנגש באזור השבור של הגשר, ומילא את הרווח שנוצר בו. שאר המטיילים נסעו מעל גג הקרוואן של משפחת הפלי, והשאירו את המשפחה לבד במחנה. עם המקום כולו רק לעצמם, הם יכלו ליהנות מהיום האחרון שלהם במחנה, לבלות באגם ולאכול ארוחות טובות יותר משהיו להם כל הטיול. גרג מהרהר בעובדה שהוא צבר כמה זיכרונות שמחים משם, אך קיווה שלא יצטרך לעבור דרמה כזו שוב.

קידום
-----

ג'ף קיני באירוע קידום של הספר
בשל מגפת הקורונה, מסע הפרסום של הספר היה שונה באופן משמעותי מבשנים שעברו, כדי לאפשר ריחוק חברתי ונוהלי בטיחות נוספים. קיני ערך את מסע הפרסום של הספר על ידי פעילות דרייב ת'רו אינטראקטיבית בסגנון מסיבת בריכה. המבקרים יכלו להשתתף בפעילויות שונות, מתוך הרכבים שלהם, הכוללות בין היתר ירי בלוני מים מתוך קלע, התזה מרובי מים וזריקת כדורים אל דוכן הטבעה שבתוכו נמצא מציל. קיני השתמש במקל לניקוי בריכה באורך גדול כדי להעביר עותקים חתומים של הספר לילידים שהגיעו לאירועים. לפני שהחליט על כך לבסוף, קיני שקל גם לערוך אירועי הקרנת סרטים בדרייב אין עבור קידום הספר, כפי שבחרו לעשות סופרים אחרים, אך הוא רצה לעשות משהו מיוחד. קיני, בשיתוף חברת סקולסטיק (אנ'), ערך בנוסף אירוע וירטואלי לאחר השקת הספר. באירוע, הוא הראה לצופים איך לצייר חלק מדמויות, ענה על שאלות הקהל ועוד. ב-4 בנובמבר 2020, קדימון הספר פורסם בערוץ היוטיוב הרשמי של "יומנו של חנון", ובו מופיעות חלק מדמויות הספר, כשהן מקיימות שיחת וידאו.

פיתוח
-----

ב-13 בפברואר 2020 נחשפה תמונת טיזר עם תאריך ההוצאה של הספר. ב-26 במאי 2020 נחשפו שם הספר ועטיפתו. כאשר קיני החל לכתוב את הספר, סגרים כבר הוטלו ברחבי העולם בשל מגפת הקורונה, והוא ידע שעליו יהיה לכתוב "ספר מסוג אחר". הוא רצה להתייחס לחיים שבסגר מבלי להפוך את הספר לרציני מדי, אז הוא החליט שמשפחת הפלי תגור במרתף של סבתם, מכיוון שהבית שלהם זקוק לתיקונים. לדברי קיני, חלקים בספר נכתבו בהשראת מספר אירועים שחווה בחייו האמיתיים כשהיה בטיולי מחנאות. ב-30 ביולי, קיני פרסם בטוויטר שרטוט של מפה של פארק הקרוואנים שבספר. הוא כתב כי לעצב מקומות שלא קיימים זה חלק מהנה בעבודה שלו, ושמפות כמו זו ששיתף "עוזרות להפוך את הסיפור לאמיתי" מבחינתו.

קבלה
----

אתר ביקורות הספרים "Kirkus Reviews" (אנ') כתב כי הספר "כתוב בקצב מושלם עם שורות שנונות, בדיחות מתוחכמות ואיורים מקסימים". קארי ר. וידון מארגון "Common Sense Media" (אנ') המקדם פיקוח על תוכני ילדים, כתב כי הספר "מצחיק אך צפוי" והעניק לו 3 מתוך 5 כוכבים.

### מכירות

USA Today דיווח כי "במים עמוקים" הוא הספר ה-12 הנמכר ביותר לשנת 2020. מעל 171,000 עותקים של הספר נמכרו בשבוע הראשון ליציאתו בארצות הברית, והוא היה הספר הנמכר ביותר באותו שבוע. הוא הופיע ברשימת רבי המכר של השבוע של ה-USA Today החל מתאריך יציאתו ועד ל-31 בדצמבר.

קישורים חיצוניים
----------------

* אתר האינטרנט הרשמי של יומנו של חנון - במים עמוקים
* קדימון הספר, סרטון באתר יוטיוב

הערות שוליים
------------

1. ↑  "Published: October 27, 2020". נבדק ב-9 בספטמבר 2020. `{{cite web}}`:  (עזרה)
2. ↑  "Penguin Random House Australia, Oct 27, 2020". נבדק ב-9 בספטמבר 2020. `{{cite web}}`:  (עזרה)
3. ↑  Yasharoff, Hannah. "How 'Diary of a Wimpy Kid' author Jeff Kinney became the king of COVID-19 book tours". *USA TODAY* (באנגלית אמריקאית). נבדק ב-2021-02-10.
4. ↑  Bussel, Rachel Kramer. "Diary Of A Wimpy Kid Series Author Jeff Kinney To Do Drive-Through Socially Distant Book Tour". *Forbes* (באנגלית). נבדק ב-2021-02-10.
5. ↑  Yorio, Kara. "Jeff Kinney Hits the Road for Pandemic Book Tour Adventure". *School Library Journal*. נבדק ב-2021-03-05.
6. ↑  Scholastic. "The Deep End POOL PARTY." *Youtube,* 28 Oct. 2020,
7. ↑  *Diary of a Wimpy Kid: The Deep End. Finally, something FUN!* (באנגלית), נבדק ב-2021-03-07
8. ↑  "Jeff Kinney has 'Wimpy Kid' spinoff book out in April". *AP NEWS*. 2020-02-13. נבדק ב-2021-03-04.
9. ↑  Kantor, Emma. "Wimpy Kid 15 Cover and Title Revealed". *www.publishersweekly.com*. נבדק ב-2021-03-04.`{{cite web}}`: תחזוקה - ציטוט: url-status (link)
10. 1 2  WITF. "Jeff Kinney - What was it like creating The Deep End?" *YouTube*, uploaded by WITF, 17 Dec. 2020, .
11. ↑  "#BNEvents Live - Jeff Kinney discusses DIARY OF A WIMPY KID: THE DEEP END - YouTube". *www.youtube.com*. נבדק ב-2021-02-11.
12. ↑  White, Steven (2020-10-27). "Diary of a Wimpy Kid: Jeff Kinney interview". *FQ Magazine* (באנגלית). נבדק ב-2021-02-11.
13. ↑  Kinney, Jeff [@wimpykid]. "One of the fun parts of my job is to design places that don't exist. A map like this helps make the story real for me. RV park from The Deep End. t.co/nq9TqmluHB" (Tweet) (באנגלית). ארכיון מ-2020-07-31. נבדק ב-2021-06-14 – via Twitter.
14. ↑  "THE DEEP END | Kirkus Reviews". *Kirkus Reviews* (באנגלית). נבדק ב-2021-02-14.
15. ↑  Wheadon, Carrie (3 בנובמבר 2020). "Diary of a Wimpy Kid: The Deep End - Book Review" (באנגלית). Common Sense Media. נבדק ב-12 בפברואר 2021. `{{cite web}}`:  (עזרה)
16. ↑  "USA TODAY". *www.usatoday.com*. נבדק ב-2021-02-08.
17. ↑  "Print Unit Sales Rose 9.5% At the End of October". *PublishersWeekly.com* (באנגלית). נבדק ב-2021-02-12.
18. ↑  "Best-Sellers-Books-USAToday". *AP NEWS*. 2020-12-31. נבדק ב-2021-03-06.

  


| יומנו של חנון מאת ג'ף קיני |
| --- |
| ספרים | יומנו של חנון (2008) • רודריק שולט (2009) • הקש האחרון (2009) • קיץ קטלני (2010) • עובדות החיים (2011) • מכת קור (2012) • הצלע השלישית (2013) • משחקי מזל (2014) • חופשה על גלגלים (2015) • קולות מהעבר (2016) • הכול או כלום (2016) • יציאת חירום‏ (2017) • המלחמה הקרה‏ (2018) • בית ההריסות (2019) • במים עמוקים (2020) • קליעה גורלית (2021) • מלחמת הלהקות (2022) |
| יומנו של חבר מושלם | יומנו של חבר מושלם (2019) • הרפתקה של חבר מושלם (2020) • סיפורי אימה של חבר מושלם (2021) |
| ספרים מיוחדים | יומנו של סרט (2010) • עשה זאת בעצמך (2008) • יומנו של סרט: רודריק שולט (2011) • עשה זאת בעצמך שוב (2011) • יומנו של סרט: חופשה על גלגלים (2018) |
| סרטים | יומנו של חנון (2010) • רודריק שולט (2011) • קיץ קטלני (2012) • חופשה על גלגלים (2017) |
| סרטי הנפשה | יומנו של חנון (2021) • יומנו של חנון 2: רודריק שולט (2021) |
| דמויות | גרג הפלי |